Nagu paljud vasakpoolsed ja liberaalsed autorid ja aktivistid, nii viitan ka mina sageli avaliku arvamuse  uuringute tulemustele, mis näitavad, et suurem osa USA avalikkusest on paljudes olulistes poliitilistes küsimustes tunduvalt vasakpoolsematel seisukohtadel kui USA tegelik (ja mitte nii avalik) poliitika ning riigi kaks domineerivat ärihuvisid esindavat parteid.  Neile andmetele toetudes väidan ma, et USA ei ole konservatiivne ja imperialistlik maa, juhul kui vaadata tegelikku elanikkonda, mis on sootuks erinev kategooria kui riigi poliitiline klass. Uuringute tulemused näitavad, et  enamasti on ameeriklastel egalitaarsed ühiskondlikud tõekspidamised ja nad pooldavad valdavalt progressiivset poliitikat. USA rahva enamus toetab universaalset, valitsuse poolt korraldatavat tervishoiusüsteemi, korporatiivse võimu piiramist ja tagasikäigu andmist imperialistlikule militarismile. Rahvas toetab rahu ja sellega kaasnevat tulu: Pentagoni eelarve kärpimist ning selle raha suunamist poliitikale ja kulutustele, mis vähendaksid vaesust, leevendaksid sotsiaalmajanduslikke erinevusi ning tegeleksid  muul moel pakiliste ühiskondlike vajadustega (Adams ja Derber 2008, lk. 67-75; Chicago Council on Foreign Relations 2004; Street 2009B; Bartels 2008; Chomsky 2006, 205-250; Hacker ja Pierson 2005).